Egpaar op plaas naby Nelspruit geskietArgieffoto: Kent Williamson ŉ Man en vrou is geskiet tydens ŉ aanval op ŉ plaas tussen Mbombela (Nelspruit) en die Krugerwildtuin in Mpumalanga. Callum MacPherson, bedryfsbestuurder van Hi-Tech Security Lowveld, sê die egpaar het die paniekknoppie in hul huis op die plaas Primkop naby die Kruger-Mpumalanga Internasionale Lughawe Donderdag omstreeks 20:00 gedruk. “Ons mense was sewe minute later op die toneel en die nooddienste en die polisie kort daarna,” sê hy. Hulle het die man met twee skietwonde en die vrou met een skietwond in hul huis aangetref. “Ons het nie veel meer detail nie, want hulle was nie baie spraaksaam ná die aanval nie.” Albert Gryvenstein van die organisasie Bossies Community Justice sê die egpaar is tussen 19:00 en 20:00 in hul huis deur vier aanvallers oorval nadat dié toegang verkry het deur die diefwering voor een van die venters uit te breek. Toe hy sy pistool probeer kry om terug te baklei, het hulle hom in sy hand geskiet. Hy sê die man is oorval en in sy been geskiet. “Toe hy sy pistool probeer kry om terug te baklei, het hulle hom in sy hand geskiet. Sy vrou is ook geskiet,” het Gryvenstein gesê. Blykbaar het die aanvallers net ŉ selfoon gevat, vertel Gryvenstein, maar dit lyk asof hulle op die vlug geslaan het. “Ek kan nie verstaan hoekom hulle [met net die selfoon] weg is nie. Ons weet nie of hulle gesteur is of wat hulle so gou laat vlug het nie.” Gryvenstein sê hy wou nog met die egpaar praat om nadere besonderhede oor die aanval te kry, maar paramedici het hulle na die Rob Ferreira-hospitaal in Nelspruit geneem voordat hy hulle verder kon uitvra. Kol. Mtsholi Bhembe, woordvoerder van die polisie in Mpumalanga, sê hy het berig van die aanval ontvang, maar wag nog op nadere besonderhede. Christa is met die plat kant van ŉ panga bygedam. Begin Oktober is die gesiene boer Tom Markram en sy dogter Christa Markram ná kerk op hul plaas in die distrik Middelburg, Mpumalanga, vasgebind, aangerand en beroof. Hy is met ŉ panga gekap, het ŉ lelike wond aan sy kop opgedoen en sy hand is oopgekap. Christa is met die plat kant van ŉ panga bygedam nadat die aanvallers haar vasgebind het. Twee maande vantevore is ŉ 45-jarige man op ŉ kleinhoewe naby Nelspruit met ŉ stomp voorwerp in die gesig geslaan. ŉ Gedeelte van sy gesig is heeltemal verbrysel. Die man se vrou het glo laat die aand tuisgekom en het toe op hom afgekom.